אלהמברה

אלהמברה (בספרדית: Alhambra; בערבית: الحمراء - "אל-חמרא" או "האדומה") הוא מתחם ארמונות ומבצרים קדום שנבנה על ידי סולטאני שושלת נאצר המורים בעיר גרנדה שבדרום ספרד בעיקר במאה ה-13 ובמאה ה-14. המתחם המפואר הוקם על גבי גבעה על יד העיר שהייתה אז בירת הממלכה המוסלמית האחרונה שנותרה בספרד. בימינו משמש המקום מוזיאון המדגים את האדריכלות האיסלאמית בשיאה. המתחם הוגדר כאתר מורשת עולמית על ידי אונסק"ו.

==היסטוריה==
בזמן בניית אלהמברה (שמקורה במילה הערבית الْحَمْرَاء, אלחמראא', האדומה), הייתה גרנדה בירת הממלכה המוסלמית בספרד (שכונתה גרנדה) שהייתה מוקפת על ידי ממלכת קסטיליה הקתולית. מאז שנות השלושים של המאה ה-13, כשעלתה שושלת הנסריד לשלטון, הייתה גרנדה ממלכה וסלית כפופה להלכה לקסטיליה. למרות כפיפות זאת, ואולי בזכותה, שגשגה גרנדה בתקופה זו בתחומי האמנות, הספרות, והמדעים, והדבר סייע רבות לבוני אלהמברה בעיצוב המתחם.

ב-1248 החלה בניית אלהמברה על אחת הגבעות המקיפות את גרנדה, כשבעיר מלך מוחמד אבן אלהמאר. יורשיו של מלך זה המשיכו לבנות ולפאר את אלהמברה עד שנת 1354. המלכים משושלת זו גם הגדילו מאוד את המבצר שכבר היה קיים בגבעת אלהמברה, ובאתר נמצאים גם בתיהם של בכירי הממשל, מגוריהם של עובדי הארמון, בתי מלאכה, בתי מרחץ וכדומה.

לאחר שהקתולים כבשו סופית את גרנדה ב-1492 והפילו את שושלת הנסריד, הם החלו לשנות את אלהמברה ולהתאימו לטעמם. המלך קרלוס הראשון בנה באתר ארמון משלו בסגנון הרנסאנס במאה ה-16, ותוך כך הרס את רוב ארמון החורף. מלכי ספרד נוספים המשיכו שינויים שפגעו ביופיו המקורי של המתחם. רק במאה ה-19 החלו הספרדים לכבד את האוצר האדריכלי הזה. שיפוצים נרחבים התנהלו, ומאוחר יותר נפתח באתר מוזיאון.

==סיור באלהמברה==
המבקרים באלהמברה יכולים לחזות במיטב האדריכלות האיסלאמית המתאפיינת בשימוש מתקדם בסימטריה ובגאומטריה. במבט ראשון אין אלהמברה נראית מפוארת. בפנים מורכב מתחם הארמונות ממבוך של חצרות פטיו, כיפות, קשתות שמעוטרות כולן באריחים ססגוניים (אזולחוס) מסודרים בתבניות גאומטריות מסובכות.

מול הכניסה למתחם נמצא אלקאסאבה, שרידי המבצר המקורי, שממגדל השמירה שלו נראה נוף העיר גרנדה. משם עוברים לארמונות הנסרידים, שבהם נמצאים המגורים המלכותיים, ולאואסיס - נווה של מזרקות ובריכות צלולות, שבו התנהלה הממלכה המוסלמית. הארמון המלכותי מחולק לשלושה אזורים לפי שימושם:

# המקסואר, מטה המינהל העסקי והממלכתי של הממלכה.
# הסראיוֹ, גוש חדרים בהם התארחו אורחי הסולטאן, שבמרכזו נמצאים הפטיו דה לוס אראייאנס ובריכתו הארוכה.
# ההרמון, המוסד האגדי ביותר של תקופת הסולטאנים.

=== חצר האריות ===
בלב ההרמון, שהכניסה אליו הייתה מותרת אך ורק למלך, לנשיו ובני משפחתו ולעבדיו הנאמנים ביותר, נמצא הפטיו דה לוס לאונס 'חצר האריות'. הדימוי הוא של חצר פנימית מוקפת מערות נטיפים, אשר טיפות המים נאספות מהם ומגיעים למזרקה שבאמצע החצר. למזרקה 12 אריות המסמנים את גלגל המזלות ומעליהם מסמנים ארבעה זרמי מים את ארבע פינות היקום.

לפי מסורת ללא הוכחות, מזרקה זו הגיעה לאלהמברה מביתו של שמואל אבן נגרלה, הוא רבי שמואל הנגיד. בצדו הדרומי של הארמון נמצא הסאלה דה לוס אבנסראח'ס (אולם המורים) שנחשב לחדרו היפה ביותר של המתחם, בזכות תקרתו המעוטרת הנווה וכיפתו דמוית הכוכב, המשקיפה אל הבריכה מתחתה.

בבתי המרחץ, שחלקם תת-קרקעיים, התפנקו המלכים בבריכות צבעוניות המרוצפות באריחים שחורים דמויי כוכבים בתקרה שמאירים את החלל.

בארמונו של קרלוס הראשון, בסגנון הרנסאנס, עמדו פעם דירות המלך. ארמון קתולי זה משכן מוזיאון שמוקדש לאמנות אסלאמית. בחצרו המרובעת נערכו פעם מרוצי פרים, אך בימינו, הודות לאקוסטיקה הטובה בחצר, נערכים מדי שנה קונצרטים כחלק מפסטיבל המוזיקה והמחול של גרנדה.

בצמוד לאלהמברה נמצא ארמון החנרליפה, ארמון הקיץ של המלכים. נקודה בולטת בארמון זה היא גרם מדרגות המים שלאורך מעקהו זורמים מים קרירים. מהגנים היפים בני המאה ה-13 אפשר להתבונן בעיר גרנדה.

==גלריה==
<gallery widths="150" heights="150" perrow="5">
Alhambra view.jpg|חומות אלהמברה מנקודת תצפית סמוך לכנסיית סן ניקולאס באלבאיסין
Generalife-Alhambra-3.jpg|תצפית על אלהמברה מגני ארמון החנרליפה
Alhambra (5987161547).jpg|אמת המים המקשרת בין החנרליפה לאלהמברה
Alhambra-Granada.jpg|ארמון פרטל
Spain Andalusia Granada BW 2015-10-25 17-24-14.jpg|פטיו דה לוס לאונס (חצר האריות) המוקף בקשתות מוריות מפוארות
Muqarnas-Patio de los Leones-Alhambra.jpg|מוקרנס וערבסקות באולם המוקאראבס בארמון דה לוס לאונס
Fonte dei leoni.jpeg|מזרקת האריות המיוחסת לשמואל הנגיד
Alhambra-Granada-3.jpg|דרום חצר ההדסים ומאחוריו ארמון קארל החמישי
Alhambra-Granada-2.jpg|צפון חצר ההדסים
Patio de Machuca.jpg|חצר מאצ'וקה
Patio del Mexuar-Alhambra.jpg|פטיו דה קוארטו דוראדו סמוך לכניסה לארמון
Azulejos in Sala del Mexuar.jpg|פינה באולם המקסואר עם אָזוּלֵחוֹ
Ceiling of Sala de los Abencerrajes.jpg|תקרת סאלה דה לוס אמבאחאדורס – אולם השגרירים
Baño de la Mezquita, Alhambra.jpg|תקרת חדר מרחץ מבחוץ
047Alhambra.jpg|פטיו דה לינדראחה
Palacio de Carlos V (Granada, Spain).jpg|ארמון קארל החמישי בסגנון הרנסאנס שתוכנן על ידי פדרו מצ'וקה - בניית תקרת המבנה הושלמה רק במאה ה-20
Iglesia de Santa María de la Alhambra-.jpg|כנסיית סנטה מריה דה לה אלהמברה
</gallery>

==ראו גם==
* רקונקיסטה

==קישורים חיצוניים==

* 

* [http://www.alhambra.org/ www.alhambra.org]
* 
* 
* 

קטגוריה:ספרד: אתרי מורשת עולמית
קטגוריה:גרנדה (ספרד): מבנים
קטגוריה:אל-אנדלוס
קטגוריה:השושלת הנסרית